ส่วนที่ 1

ข้อมูลสรุป (Executive Summary)

บริษัท ซันเทคกรุ๊ป จำกัด(มหาชน) ได้จดทะเบียนจัดตั้งขึ้นเมื่อวันที่ 31 สิงหาคม 2531
โดยนักลงทุนชาวไทยทั้งสิ้น ด้วยทุนจดทะเบียนแรกเริ่ม 10 ล้านบาท โดยมีชื่อเดิมว่า “ บริษัท
ทุ่งทานตะวัน จำกัด” มีวัตถุประสงค์เพื่อดำเนินธุรกิจเกษตรอุตสาหกรรมแบบครบวงจร ในการผลิต
และแปรรูปมะเขือเทศ บริษัทมีไร่และโรงงานในพื้นที่รวม 12,000 ไร่ ตั้งอยู่ที่ 223 หมู่ที่ 3
ถนนศรีสงคราม-อากาศอำนวย ตำบลท่าบ่อ อำเภอศรีสงคราม จังหวัดนครพนม 48150
สำหรับทำการเพาะปลูกมะเขือเทศสดที่ให้ผลผลิตคุณภาพดีเพื่อใช้เป็นวัตถุดิบในการผลิต
และมีเครื่องจักรที่ทันสมัยสำหรับดำเนินการผลิตผลิตภัณฑ์มะเขือเทศเพื่อจำหน่ายทั้งภายในและเพื่อการส่งออกซึ่งเป็นการนำรายได้เข้าสู่ประเทศ
โดยบริษัทเป็นผู้นำและผู้ผลิตรายใหญ่ในตลาดผลิตภัณฑ์มะเขือเทศ
ซึ่งมีมูลค่าการส่งออกประมาณร้อยละ 50 ของมูลค่าการส่งออกของประเทศ
และบริษัทยังขยายการผลิตไปยังผลิตภัณฑ์ข้าวโพดหวานบรรจุกระป๋อง
ซึ่งความต้องการในตลาดต่างประเทศมีอยู่มาก และในปี 2534
บริษัทได้มีการเปลี่ยนแปลงโครงสร้างผู้ถือหุ้นรายใหญ่
และกรรมการบริหารชุดใหม่เป็นกลุ่มของนายสวัสดิ์ หอรุ่งเรือง

นอกจากนี้ ในปี 2536 บริษัทยังได้ขยายการลงทุนไปยังธุรกิจค้าและแปรสภาพเศษเหล็ก
โดยการก่อตั้งโรงงานแปรสภาพเศษเหล็กขึ้นเป้นแห่งแรกในประเทศไทยเพื่อทำการผลิตเศษเหล็กแปรสภาพป้อนเป็นวัตถุดิบให้แก่ผู้ผลิตเหล็กโดยได้รับการส่งเสริมการลงทุนในโครงการแปรสภาพเศษเหล็กจากคณะกรรมการส่งเสริมการลงทุนเมื่อเดือนพฤศจิกายน
ปี 2536
ซึ่งเศษเหล็กที่ผ่านกระบวนการแปรสภาพจะมีขนาดและคุณภาพที่เหมาะสมในการนำไปใช้เป็นวัตถุดิบในกระบงนการผลิตเหล็ก
ซึ่งเศษเหล็กคุณภาพสูงจะช่วยเพิ่มประสิทธิภาพในการผลิตของลูกค้า
โดยโรงงานแปรสภาพเศษเหล็กตั้งอยู่ที่ นิคมอุตสาหกรรมชลบุรี (บ่อวิน) 339 หมู่ 6
ถนนปากร่วม-อ่าวอุดม ตำบลบ่อวิน อำเภอศรีราชา จังหวัดชลบุรี 20230

ในส่วนของการปรับปรุงโครงสร้างหนี้ ขณะนี้บริษัทยังไม่สามารถดำเนินการตามแผนฟื้นฟูกิจการได้
เนื่องจากอยู่ในระหว่างการดำเนินการตามเงื่อนไขบังคับก่อนปฏิบัติตามแผนฟื้นฟูกิจการ
ซึ่งตามเงื่อนไขของคณะกรรมการเจ้าหนี้คือการหาเงินทุนหมุนเวียนจำนวน 100 ล้านบาท
ในปีที่ผ่านมา ทางบริษัทได้มีการจัดประชุมคณะกรรมการเจ้าหนี้
เพื่อพิจารณาเกี่ยวกับความคืบหน้าของแผนฟื้นฟูกิจการของบริษัท โดยครั้งแรกได้จัดประชุมขึ้นเมื่อวันที่
28 มีนาคม 2545
โดยผู้บริหารแผนได้ยื่นเสนอขอขยายระยะเวลาวันที่แผนมีผลบังคับใช้ออกไปเป็นวันที่ 30 มิถุนายน
2545
และที่ประชุมคณะกรรมการเจ้าหนี้ได้มีมติอนุมัติให้ขยายระยะเวลาออกไปตามที่ผู้บริหารแผนเสนอ
ครั้งที่สองได้จัดประชุมขึ้นเมื่อวันที่ 28 พฤษภาคม 2545
โดยผู้บริหารแผนได้ยื่นเสนอขอขยายระยะเวลาวันที่แผนมีผลบังคับใช้ออกไปเป็นวันที่ 31 ธันวาคม
2545
และที่ประชุมคณะกรรมการเจ้าหนี้ได้มีมติอนุมัติให้ขยายระยะเวลาออกไปได้ตามที่ผู้บริหารแผนเสนอ
เนื่องจากอยู่ในระหว่างดำเนินการตามเงื่อนไขบังคับก่อนปฏิบัติตามแผนฟื้นฟูกิจการ
และจากสถานการณ์ในปัจจุบันที่เปลี่ยนไปทำให้บริษัทมีความจำเป็นต้องขอแก้ไขแผนฟื้นฟูกิจการต่อคณะกรรมการเจ้าหนี้
เพื่อให้สามารถปฏิบัติตามแผนฟื้นฟูกิจการต่อไปได้ในอนาคต

ผลการดำเนินงานตามงบการเงินรวมของบริษัท ณ วันที่ 30 มิถุนายน 2545
บริษัทมีส่วนของผู้ถือหุ้นติดลบจำนวน 5,573.18 ล้านบาท และมีผลขาดทุนสุทธิ 658.68 ล้านบาท
คิดเป็นผลขาดทุนต่อหุ้นหุ้นละ 4.16 บาท โดยรายได้จากทางธุรกิจเกษตรได้ลดลงจากปีก่อนร้อยละ
34.17 และในส่วนของธุรกิจแปรสภาพเศษเหล็กซึ่งอยู่ในช่วงหยุดดำเนินการผลิตชั่วคราว
เพื่อรอความชัดแจ้งในด้านนโยบายการบริหารและการผลิตของบริษัทลูกค้ารายใหญ่ซึ่งได้ควบรวมกิจการกับบริษัทย่อยในเครือปูนซิเมนต์ไทยเป็นที่เรียบร้อยแล้ว
ซึ่งทางบริษัทคาดว่าจะสามารถทราบแนวทางและนโยบายหลักของบริาทลูกค้ารายใหญ่นี้ได้ในช่วงปลายปี
2545 นี้ และหากบริษัทลูกค้ารายใหญ่ของบริษัทมีความชัดแจ้งในด้านนโยบายการผลิตแล้ว
และได้เริ่มดำเนินการผลิตอีกครั้ง
บริษัทจะสามารถเปิดดำเนินการผลิตและกลับมามีผลกำไรเช่นเดิมอีกครั้ง